《留清江蒙简兄寿玉徐兄思叔皆以文卷宠教愧未》
宋代·赵蕃

客亭何以祛暑溽，一时顿有此两玉。
逃虚不用听跫然，医俗宁须更栽竹。
平生韦布困蓝缕，敢并奇文森绮縠。
爱而忘丑反誉我，惠以大篇仍短幅。
颇思浃日相就谈，应对先生愧空腹。
奈何别棹复催去，一日十日寒且暴。
两君如此尚场屋，吞舟讵可寻常渎。
怅子薄官亦碌碌，政坐家贫耕不足。

作者简介：赵蕃（1143年～1229年），字昌父，号章泉，原籍郑州。理宗绍定二年，以直秘阁致仕，不久卒。諡文节。